་རོལ་ཏུ་ལྷུང་བར་ཟད་དོ། ། འབྲས་བུ་ལ་ཧ་ཅང་ཐལ་བ་སངས་རྒྱས་ཀྱི་ས་ན་ཡེ་ཤེས་མེད་པར་འདོད་པ་དང་། ཧ་ཅང་ཐུང་པ་སངས་རྒྱས་ཀྱི་ས་ན་ལས་སྣང་ཡོད་པར་འདོད་པ་དགག་པའོ། །དང་པོ་ནི། དོན་དམ་གཙོ་བོར་སྟོན་པའི་མདོ་རྒྱུད་དུ་མ་དང་། སྤྱོད་འཇུག་ཏུ༑ གང་ཚེ་དངོས་དང་དངོས་མེད་དག།བློ་ཡི་མདུན་ན་མི་གནས་པ། །དེ་ཚེ་རྣམ་པ་གཞན་མེད་པས། །དམིགས་པ་མེད་པར་རབ་ཏུ་ཞི། །ཞེས་སོགས་རྩོད་སྤོང་དང་བཅས་པས་འཁྲུལ་ནས་ཁ་རག་བྱང་གཞོན་པ་ལ་སོགས་པ་ཁ་ཅིགསངས་རྒྱས་ཀྱི་ས་ན་འདུས་བྱས་ཀྱི་འཇུག་པ་ཐམས་ཅད་ཞི་བས་ཡེ་ཤེས་ཙམ་ཡང་མེད་དོ་ཞེས་སྨྲའོ། །འདི་ལ་ནི་དཔལ་ལྡན་ཆོས་གྲགས་ཀྱྀས། རིག་པའི་ཕྱི་མཐའ་ཐུག་མེད་དུ་བསྒྲུབ་པའི་རིགས་པས་ཤིན་ཏུ་གནོད་དེ། རིག་ཙམ་དུ་སྐྱེ་བ་ལ་ནི་རང་རྒྱུད་རིག་ཙམ་ཉིད་ཀྱི་ཆོག་གི རྐྱེན་གཞན་ལ་བལྟོས་པ་མེད་པའི་ཕྱིར་ཏེ། རིགས་གཏེར་མཛད་པས། སེམས་ལས་གཞན་ལ་ལྟོས་མེད་ཀྱི། །རྟགས་ཀྱི་ཕྱི་མཐའ་ཐུག་མེད་འགྲུབ། །ཅེས་གསུངས་པ་བཞིན་ནོ། །གཞན་ཡང་རིགས་པ་གཞིར་བྱས་ལ་ཡུལ་གྱི་གཤིས་དང་། མི་མཐུན་པ་དྲི་མའི་ཆོས་རྣམས་ནི་ལམ་བསྒོམས་སྟོབས་ཀྱིས་ཇེ་འཕེལ་དུ་སོང་བའི་གཉེན་པོ་ཡེ་ཤེས་ཀྱི་སྟོབས་ཀྱིས་རྒྱུན་ཆད་པར་ངེས་མོད་ཀྱི། ཡེ་ཤེས་རང་ཉིད་རྒྱུན་གཅོད་བྱེད་ཀྱི་གཉེན་པོ་ནི། རྒྱུ་མེད་རྐྱེན་མེད་རྒྱུན་འགག་པ་ཡང་མི་རིགས་པས་སོ། །ཤེར་ཕྱིན་ལས། ལྷག་པའི་དོན་དམ་གཙོ་བོར་སྟོན་པའི་གསུང་རབ་མེད། །དེར་ཡང་དེ་བཞིན་འདིར་ཡང་བྱང་ཆུབ་སེམས་མེད་བདེ་གཤེགས་ཀྱི། །ཡེ་ཤེས་ཡོན་ཏན་འདི་དག་ཀུན་ཏུ་ག་ལ་འབྱུང་༑ ༑ཡེ་ཤེས་མེད་ན་ཡོན་ཏན་འཕེལ་མེད་བྱང་ཆུབ་མེད། །རྒྱ་མཚོ་འདྲ་བའི་སངས་རྒྱས་གཟུགས་ཀྱང་མེད་པར་འགྱུར། །ཞེས་གསུངས་པའི་ཕྱིར་ཡང་ངོ་།། གཉིས་པ་ནི། སེམས་ཙམ་རྣམ་རྫུན་དྲི་བཅས་པ་མན་གྱི་དངོས་སྨྲ་བ་རྣམས་དང་། དབུ་མ་རང་རྒྱུད་པ་ཕལ་ཆེར་རྣམས་དང་། བོད་ཀྱི་ཐལ་འགྱུར་བར་གྲགས་པ་ཁ་ཅིག སངས་རྒྱས་ཀྱི་ས་ན་མ་དག་ལས་སྣང་དུ་གྱུར་པའི་སྣོད་བཅུད་འདི་དག་གཟིགས་པའི་ཡེ་ཤེས་ཡོད་དེ། མེད་ན་འདི་དག་གཞི་མ་གྲུབ་པར་འགྱུར་རོ། །ཐམས་ཅད་མཁྱེན་པའི་གཟིགས་པ་ལས་ལོག་པ་ནི་ཐམས་ཅད་དུ་མེད་པར་གོ་བར་བྱེད་པའོ། །ཞེས་གསུངས་པ་དང་། གནས་དང་གནས་མིན་དང་ལས་ཀྱི་འབྲས་བུ་མཁྱེན་པ་ལ་སོགས་པའི་སྟོབས་བཅུ་ལ་སོགས་པ་མེད་པར་འགྱུར་བས་སོ། །ཞེས་གད་རྒྱང་དང་བཅས་ཏེ་སྒྲོག་པར་བྱེད་དོ། །རབ་རིབ་ཅན་གྱི་གང་ཟག་དེས་ཁོ་བོ་ལ་སྣང་བའི་སྐྲ་ཤད་འདི་མིག་དག་པ་བས་མཐོང་དགོས་ཏེ༑ མ་མཐོང་ན་མེད་པར་འགྱུར་བས་སོ། །ཞེས་སྨྲས་པ་དེ་རིགས་པར་འགྱུར་ཏེ། མ་དག་ལས་སྣང་འདི་ཐམས་ཅད་ནི། རབ་རིབ་ཅན་ལ་སྣང་བའི་སྐྲ་ཤད་དང་འདྲ་བར་རྣམ་རྫུན་པ་རང་གིས་ཀྱང་ཡང་ཡང་སྨྲས་པའི་ཕྱིར་ཏེ། བྱང་ཆུབ་སེམས་འགྲེལ་དུ། ཇི་ལྟར་སྐྱེ་བོ་སེམས་རྨོངས་པས། །སྒྱུ་མ་སྨིག་རྒྱུ་དྲི་ཟ་ཡི། །གྲོང་ཁྱེར་ལ་སོགས་མཐོང་བ་ལྟར། །རྨོངས་པས་གཟུགས་ལ་སོགས་པ་མཐོང་། ཞེས་དང་། རྣམ་འགྲེལ་དུ། མ་རིག་གིས་བསླད་རང་ཉིད་ལ། །ཇི་ལྟའི་རང་རྐྱེན་ལ་བལྟོས་ནས༑ ༑རྣམ་རིག་དེ་བཞིན་མིན་རྣམ་པ། །སྐྱེ་འགྱུར་རབ་རིབ་ལ་སོགས་བཞིན།། ཞེས་སྣང་བ་འདི་དག་མེད་པ་གསལ་སྣང་དུ་བཤད་པས་སོ། །གཞན་ཡང་རྫོགས་པའི་སངས་རྒྱས་ཆོས་ཅན། ལས་སྣང་གི་སྣོད་བཅུད་མི་སྣང་བར་ཐལ། ལས་ཀྱི་ཉེས་པ་ཐམས་ཅད་དང་བྲལ་བའི་ཕྱིར། །གཞན་ཡང་། སྐུ་འབྱུང་ལུས་མཐའ་དག་དང་བྲལ་ནས་ཡེ་ཤེས་ཀྱི་སྐུའི་མཐར་སོན་པ་མ་ཡིན་པར་ཐལ། ཐུགས་འབྱུང་ཆོས་མཐའ་དག་རང་སྣང་ངམ་རང་ངོར་གཟིགས་པའི་ཕྱིར། སློབ་པའི་མཉམ་གཞག་ཡེ་ཤེས་མཐའ་དག་དང་སྔགས་ཀྱི་དཀྱིལ་འཁོར་རེ་རེ་སྒོམ་པའི་སྔོན་དུ་ཆོས་ཅན་གྱི་སྣང་བ་འགོག་པ་དག་མི་འཐད་པ་ཐལ།ཆོས་ཅན་མཐའ་དག་གཟིགས་པའི་ཡེ་ཤེས་དེ་བསྒྲུབ་བྱའི་གཙོ་བོ་ཡིན་པར་མཐོང་ལམ་མཉམ་གཞག་ཡེ་ཤེས་ནས་བཟུང་སྟེ་རྒྱུན་མཐའི་མཉམ་གཞག་གི་བར་ལ་ཆོས་ཅན་གྱི་སྣང་བ་ཇེ་གསལ་དུ་འགྲོ་དགོས་པར་ཐལ། རྒྱུན་མཐའ་དེ་མ་ཐག་ཏུ་མ་དག་པའི་ཆོས་ཅན་མཐའ་དག་གསལ་བར་གཟིགས་དགོས་ལ། དེ་རྒྱུ་མཐུན་གྱི་རྒྱུ་ལས་སྐྱེ་དགོས་ཤིང་༑ སེམས་ཅན་གྱི་དུས་ཀྱི་རྒྱུ་མཐུན་སྐྱོན་ཅན་མཐའ་དག་ཟད་པའི་ཕྱིར་རོ།། སྤྱིར་གཟུགས་སྐུའི་གཟིགས་པ་དང་། མཁྱེན་པ་མཛད་པར་གསུངས་པ་ཐམས་ཅད་ནི་སངས་རྒྱས་རང་སྣང་མ་ཡིན་ཏེ། གདུལ་བྱའི་ལས་སྣང་ཡིན་པའི་ཕྱིར་ཏེ། ལོངས་སྐུ་ནི་བྱངས་སེམས་འཕགས་པའི་ཟག་མེད་ལས་སྣང་ཡིན་ལ། སྤྲུལ་སྐུ་ནི་སོ་སྐྱེ་དང་ཉན་རང་གི་ཟག་བཅས་ལས་སྣང་གི་སྐུ་ཡིན་པས། སྔོན་གྱི་སྨོན་ལམ་དང་ཚོགས་གཉིས་ཀྱི་ནུས་མཐུ་དང་གདུལ་བྱ་རང་རང་གི་བསོད་ནམས་ཀྱི་ཤུགས་ཀྱིས་རང་ཉིད་ཇི་ཙམ་འདོད་པའི་སྐུའི་བཀོད་པ་དང་། གསུང་གི་སྣང་བ་དང་ཐུགས་ཀྱི་མཁྱེན་པ་ལ་སོགས་པ་འབད་མེད་དུ་འབྱུང་བ་རྣམས་དངོས་པོ་ལ་གནས་པ་དང་སངས་རྒྱས་རང་ངོ་རུ་གྲུབ་མི་དགོས་ཏེ། ཐུན་མོང་མཆོག་གི་སྤྲུལ་སྐུས་རྡོ་རྗེ་གདན་དུ་འཚང་རྒྱ་ཚུལ་སྟོན་པ་བཞིན་དུ་དེ་དང་དེའི་ཚུལ་དུ་གདུལ་བྱ་ལ་སྣང་བས་དེ་དང་དེར་གྲུབ་པར་གདུལ་བྱ་རང་ངོས་ནས་རློམ་པ་ཤ་སྟག་ཡིན་ལ༑ ཁྱད་པར་སྤྲུལ་སྐུའི་མཛད་པ་དང་མཁྱེན་པ་ཐམས་ཅད་ནི་རྒྱུན་མཐུན་གྱི་སྐུའི་རྣམ་རོལ་ཡིན་པར་གསུངས་ཏེ། འཇུག་པ་ལས། ཐུབ་དབང་དུས་གཅིག་ཁོ་ནར་དེའི་རྒྱུ་མཐུན། །གཟུགས་སྐུ་གཅིག་ལའང་རང་གི་སྐྱེ་གནས་སྐབས། །སྔར་འགག་གསལ་དང་མ་འདྲེས་འབྱུང་ཚུལ་ནི། །མ་ལུས་ཀྱིས་བཀྲ་མཐའ་དག་སྟོན་པར་མཛད། །ཅེས་སོགས་གསུངས་པ་རྣམས་ལ། དབུ་མ་རང་རྒྱུད་པ་མན་ཆད་ཀྱི་བག་ཆགས་ཀྱི་ལྷད་མ་ཞུགས་པར་བསླབ་པར་བྱ་ཞིང་། བྱང་ཆུབ་སེམས་དཔའི་འགྲེལ་པ་རྣམས་ལ་ནི་ཤིན་ཏུའང་གསལ་ལོ། །གལ་ཏེ་སྣང་བའི་སྣང་མཁན་འདི་དག་སེམས་ཅན་ཡིན་ན་ས་བཅུ་པ་མན་ཆད་ལ་བདེན་པར་སྣང་ལ། སངས་རྒྱས་ལ་བདེན་སྣང་མཐའ་དག་བཟློག་པས། ལས་ལས་གྲོལ་ཡང་སྣོད་བཅུད་མི་སྣང་མི་དགོས་སོ་ཞེ་ན། བདེན་སྣང་མེད་ཀྱང་ཐ་སྙད་པའི་སྡོད་ལུགས་གང་ཡོད་གཟིགས་དགོས་ལ། དེ་ལྟར་ན་མེ་ཚ་བར་གཟིགས་ཤིང་གཟིགས་པ་ལྟར་མ་འཁྲུལ་བས་སངས་རྒྱས་རང་ལའང་ཚ་བར་གྲུབ་དགོས་ལ། དེ་བཞིན་དུ་མུན་པ་ཡང་གཟུགས་གཞན་སྒྲིབ་བྱེད་དུ་ཐ་སྙད་དུ་གྲུབ་པས་སངས་རྒྱས་ཀྱིས་གཟུགས་གཞན་སྒྲིབ་བྱེད་དུ་གཟིགས་པས་སངས་རྒྱས་རང་ངོར་ཡང་གཟུགས་གཞན་སྒྲིབ་བྱེད་དུ་འགྲུབ་པར་འགྱུར་ལ། དེ་ལྟ་ན་མེའི་ཚ་བ་ལ་འཛེམ་དགོས་པ་དང་། མུན་ཁུང་དུ་སྒྲོན་མེ་འདེགས་དགོས་པར་འགྱུར་རོ། །དེ་ལྟ་མོད་ཀྱི་སངས་རྒྱས་ཀྱི་ནི་ཏིང་ངེ་འཛིན་ལ་སོགས་པའི་ནུས་པས་ཚ་བ་བསིལ་བ་དང་མུན་པ་སྣང་བར་བསྒྱུར་བ་ཡིན་ནོ་ཞེ་ན། གཞི་གཅིག་ཏུ་ཚ་གྲང་གཉིས་ཀ་དང་། སྣང་མུན་གཉིས་ཀ་ཚད་མས་གྲུབ་པར་འདོད་པ་ལས་ཐ་ཆད་པའི་གྲུབ་མཐའ་ཅི་ཞིག་འབྱུང་། ཆོས་གཅིག་པོ་དེ་དེར་སོང་བ་མ་ཡིན་གྱི། གཞི་དེ་ན་ལས་དང་ཏིང་ངེ་འཛིན་ལ་སོགས་པའི་ནུས་པས་ཚ་གྲང་དང་སྣང་མུན་གཉིས་ཀ་གསར་དུ་སྐྱེ་བ་ཡིན་ནོ་ཞེ་ན། ཚ་གྲང་སྟོབས་ལྡན་རྒྱུན་ཆགས་པ་གཉིས་དང་། སྣང་བ་མུན་པ་གཉིས་ལྷན་ཅིག་མི་གནས་འགལ་གྱི་མཚན་གཞིའི་གཙོ་བོར་རིགས་པ་མཁྱེན་པ་དག་གིས་ཡང་ཡང་གསུངས་པ་མི་རིགས་པར་འགྱུར་ཏེ། སངས་རྒྱས་མི་བཞུགས་པའི་ཚ་རེག་སྟོབས་ཅན་པ་ཡོད་པ་དང་། མུན་ཆེན་གྱིས་ཁྱབ་པའི་གཞི་མི་སྲིད་པས་སོ། །དེ་ལྟར་ན་ལས་སྣང་གིས་བསྡུས་པའི་ཚ་གྲང་ལ་སོགས་པ་ནི་ལས་མཐུན་སྣང་བའི་གང་ཟག་རྣམས་ལ་འཕྲལ་གྱི་འཁྲུལ་རྒྱུས་མ་བསླད་པའི་ངོར་སྣང་བ་མི་འགྱུར་བ་ཙམ་ལ་བསམ་ནས་འཇིག་རྟེན་ན་གྲགས་པའི་མངོན་སུམ་ལ་སོགས་པའི་ཚད་མས་གྲུབ་ཅེས་གཞན་ངོར་རམ། འཇིག་ལྟ་ལྷན་སྐྱེས་དང་མཚུངས་པར་ལྡན་པའི་གཏི་མུག་གི་ངོར་ཁས་ལེན་པ་ཁོ་ན་ཡིན་གྱི་ལེགས་པར་དཔྱད་ན་ལྟ་ཞོགརྣལ་འབྱོར་ཀུན་རྫོབ་ཀྱི་ངོར་ཅུང་ཟད་དཔྱད་ནའང་ཚད་མ་བསླུ་མེད་ཙམ་དུ་གནས་པ་དོན་དམ་པའི་བདེན་པ་དང་། ཐ་སྙད་པའི་གནས་ལུགས་སྐད་ཅིག་མ་དུས་ཀྱི་ཆུང་མཐར་གྲགས་པ་ཙམ་ཞིག་ཏུ་ཟད་དེ། འཁོར་འདས་བྱ་བྱེད་ལས་གསུམ་ཐམས་ཅད་མ་བརྟག་གྲགས་པར་གཏི་མུག་ལས་ཡིན་ནོ། །ཞེས་དང་། འཇིག་རྟེན་ངོར་བྱས་བདག་ནི་སྨྲ་བར་བྱེད། །ཅེས་དང་། རྣམ་དཔྱོད་མེད་པར་འཇིག་རྟེན་ཉིད་ལས་འདི། ཞེས་སོགས་དང་། རྨོངས་པས་བརྟགས་པ་གང་ཡིན་པའོ། །ཞེས་དང་། བདེན་ཏེ་འོན་ཀྱང་རྨོངས་ལ་འདོད། །ཅེས་སོགས་མང་དུ་གསུངས་པའི་ཐལ་འགྱུར་བ་རང་ལུགས་ལ་ཡང་ལོག་རྟོག་དབྱེ་བ་མི་འདོད་པ་ལྟར༑ བྱ་བྱེད་ལས་གསུམ་དང་འབྲེལ་བའི་ཀུན་རྫོབ་ལ་ཚད་མ་དང་ཚད་མིན་གྱི་དབྱེ་བ་མི་འདོད་པས། གཉིད་ཆུང་དང་གཉིད་ཆེན་གྱྀ་རྟ་གླང་གཉིས་ཀས་འཁྲུལ་རྒྱུ་མ་ཟད་ཀྱི་བར་དུ་རང་རང་བྱ་བ་བྱེད་མཉམ་དང་། ཟད་ན་མི་བྱེད་པས་འཁྲུལ་ངོར་བདེན་མཉམ་དང་། གཟིགས་ངོར་མེད་མཉམ་དུ་འཇུག་པ་དང་། སྤྱོད་འཇུག་ཏུ་ལན་མང་དུ་གསུངས་པ་ལྟར་དབུ་མ་ཆེན་པོ་པ་བྱེད་ན་ཁས་བླངས་བར་བྱའི། སྤྱིར་རྟོག་གེ་དང་སྒོས་རང་རྒྱུད་དང་ཐ་སྙད་འཇོག་ལུགས་སྒོ་བསྟུན་ནས་དབུ་མ་ཆེན་པོ་པར་མི་བྱེད་དེ། རྟོག་གེའི་རླུང་གིས་མ་དཀྲུགས་གསལ་བར་བྱས། །ཞེས་ཚིག་གསལ་གྱི་བཤད་པར་དམ་བཅའ་ཉིད་ནས་བརྩམས་ཏེ་ལན་མང་དུ་གསུངས་པས༑ ལས་འབྲས་ཀྱི་རྟེན་ཡང་། འཇིག་རྟེན་རང་དགའི་བློ་སྔ་ཕྱི་གཅིག་འཛིན་འདི་ཀའི་སྟེང་ནས་བྱེད་པ་པོ་དང་མྱོང་བ་པོ་བཞག་པར་བྱའི། རྟོག་གེ་དང་བསྟུན་ནས་སྐད་ཅིག་མའི་དཔྱད་པ་ཁས་བླངས་པའི་མཇུག་ཏུ་ཞིག་པ་ལ་སོགས་པ་ནན་གྱིས་བསྒྲུབས་ནས་བཞག་པར་བྱ་བ་མ་ཡིན་ཏེ། རྒྱ་ཆེར་གཞན་དུ་བཤད་ཟིན་ཅིང་སྤྲོས་ཏེ་འཆད་པར་ཡང་འདོད་པས་འདིར་ནི་འཕྲོས་དོན་ཕྱོགས་ཙམ་བསྟན་པ་ཡིན་ནོ། །སངས་རྒྱས་པའི་བཞུགས་ཚུལ་རྒྱས་པར་ཡང་དེ་དང་འདྲ་ལ། དུས་འཁོར་རང་ལུགས་ཀྱང་། ཡེ་ཤེས་ལེའུའི་སྒྲིབ་བྲལ་གྱི་སངས་རྒྱས་ཐོབ་ཚུལ་གྱི་སྐོར་དང་། མཆོག་མི་འགྱུར་དང་། ཁྱད་པར་ལེའུ་དེའི་ཚིགས་བཅད་བརྒྱ་རེ་གསུམ་པ་ལ་སོགས་པ་གསུམ་གྱིས་གསུངས་པས་གཞུང་ལ་ལེགས་པར་བསླབ་པར་བྱའོ། ། དགེ་ལེགས་གསེར་གྱི་ས་འཛིན་མགུལ་དུ་ཐུག་རྗེའི་ཆུ་འཛིན་མཐའ་མེད་འཁྲིགས། །ཟབ་ཡང་མཁྱེན་པའི་ཆུ་ཁུར་མང་ལྡན་སྣ་ཚོགས་གཟུགས་སྐུའི་གློག་ཕྲེང་གཡོ། །ཚངས་དབྱངས་འབྲུག་སྒྲས་ས་གསུམ་རབ་འགེངས་འཕགས་ལམ་ཡན་ལག་བརྒྱད་ཅུའི་ཆར། །སྐལ་བཟང་གདུལ་བྱའི་གསེར་གྱི་གཞི་ལ་ལན་གཅིག་མིན་པར་ཕབ་པ་ལས། །ལེགས་བཤད་རིན་ཆེན་ཁམས་མང་གིས་བལྟམས་གསུང་རབ་རིན་ཆེན་འབྱུང་གནས་ཆེ། །ཐུགས་རྗེའི་རླུང་གིས་ལེགས་པར་བསྲུབས་པས་ཐེག་གསུམ་རི་གླིང་གདུལ་བྱ་ཡི། །བསམ་པ་ཇི་བཞིན་ལེགས་པར་གྲུབ་པའི་ཐུབ་བསྟན་སྐྱེ་རྒུའི་ཉེར་འཚོ་ཆེ། །ཀུན་གྱི་དབུས་ན་ཆེས་ཆེར་མཐོ་བ་དུས་འཁོར་རི་རབ་དབང་པོ་ཡིན། །ས་འཛིན་མཆོག་དེར་གཡོ་མེད་གནས་བཅས་ཏེ། །ཚུལ་ཁྲིམས་ཆོས་བཟང་དཀར་བའི་ཁྲི་སྟེང་ནས། །ལེགས་བཤད་རྩེ་དགའི་རོལ་པས་དུས་འདའ་བའི། །མཁས་དེ་བསྟན་འཛིན་ཉེ་དབང་དབུས་ན་མཐོ༑ ༑དེ་ཕྱིར་ཡོངས་རྫོགས་བསྟན་པའི་ལུང་རིགས་ལ། །བརྟེན་ནས་བདག་ཉིད་དགེ་ལེགས་སྤེལ་ཕྱིར་དང་། སྐལ་བཟང་གཟུར་གནས་བླཽ་ལྡན་དོན་གཉེར་ལ༑ ༑ཕན་གདགས་ཐུབ་བསྟན་རྒྱས་ཕྱིར་ངས་འདི་བྱས། །དུས་འཁོར་ཚུལ་ལས་གཞན་ན་བཞི་པའི་ལམ། །གསལ་རྫོགས་ཇི་ལྟར་མེད་པ་དེ་བཞིན་དུ། འདིར་བཤད་ཚུལ་ཡང་དུས་འཁོར་འཆད་པ་པོ། །གཞན་ལ་མེད་ཅེས་མཁས་པས་ངེས་པར་མཛོད། ཁ་ཅིག་རྩོད་པ་ཅན་ཞེས་རིང་དུ་འདོར། །ལ་ལ་དྲང་དོན་ཡིན་ཞེས་གཞན་དུ་འཆད། །འགའ་ཞིག་གཞུང་ལུགས་གཞན་དང་བསྲེ་བར་བྱེད། །ཕལ་ཆེར་མང་པས་འཇིགས་ནས་བཏང་སྙོམས་འཇོག།དུས་འཁོར་རྒྱ་མཚོའི་གཏིང་མཐའ་མ་རྙེད་ནས། །སྐྱེ་བོས་ལུགས་བཟང་སྤང་ཕྱིར་གང་ཞིག་ལས།། འོངས་པའི་ལེགས་བཤད་པད་དཀར་ཁྱུ་ཚོགས་ཀྱིས། །ད་ལྟ་སྟག་ཚང་ལོ་ཙཱའི་རེ་བ་བསྐོང་། །བཤད་ཟིན་ཚུལ་ལུགས་ཟབ་མོ་འཇིགས་རུང་འདི། །སྔོན་གོམས་བག་ཆགས་སྐལ་ཆེན་དང་འགྲོགས་པའི། །བླཽ་གྲོས་ར་བར་ཤོང་གི་མཆོག་འཛིན་གྱིས༑ ༑བསྐྱོད་པའི་བློ་གསལ་མང་དུ་ཐོས་པས་མིན། །དེ་ཕྱིར་ཉན་ཐོས་པ་དང་གངས་ཅན་པ། །མདོ་སྡེའི་ཕྱོགས་དང་ཕ་མ་ཕྱོགས་རེ་བར། །ཞེན་པའི་ཕྱོགས་རེའི་བལྟ་ཚུལ་རིང་སྤོངས་ལ། །ཕྱོགས་མེད་ནམ་མཁའི་དབྱིངས་ནས་བལྟ་བར་མཛོད༑ ཐུབ་བསྟན་ཡོངས་རྫོགས་བདག་གིས་བཤད་ལས་བསོད་ནམས་ཉིན་བྱེད་དབང་པོ་ནི། །བདག་ཡིད་ཤར་རིའི་རྩེ་མོར་སོན་འདིས་ཐུབ་བསྟན་པད་ཚལ་ཆེས་རྒྱས་ཤིང་། འགྲོ་ཀུན་སྲིད་ཞིའི་མུན་པ་ལས་གྲོལ་ཕན་བདེའི་ལོ་ཏོག་འཕེལ་བཞིན་དུ། །བློ་གསལ་བླཽ་གྲོས་གླིང་བཞིའི་མཁའ་ལ་མཚན་མོ་མེད་པར་བགྲོད་གྱུར་ཅིག །ཕྱི་ནང་གཞན་གསུམ་གནས་ཚུལ་དཔག་པར་དཀའ། །བྱིས་པའི་བླཽ་མིག་གསལ་ཡང་རྒྱ་ཁྱོན་ཆུང་། །དེ་སླད་ལེགས་པར་མ་བཤད་ལོག་བཤད་སོགས༑ ༑ནོངས་གང་རྒྱལ་བའི་ཚོགས་ལ་བཟོད་པར་གསོལ། །ལེགས་པར་བཤད་པའི་དགེ་བས་རྒྱལ་བའི་བསྟན། །ཕྱོགས་དུས་ཀུན་ཏུ་དར་རྒྱས་ཕན་བྱེད་ལ༑ ༑སྲིད་མཚོར་ལྷུང་བ་འདི་དག་ཉེས་སྐྱོན་ལས། །རྣམ་པར་རྒྱལ་བའི་དཔལ་དེ་མྱུར་ཐོབ་ཤོག །ཅེས་དཔལ་དུས་ཀྱི་འཁོར་ལོ་སྤྱི་དོན་གྱི་སྒོ་ནས་གཏན་ལ་འབེབས་པའི་ལེགས་བཤད་བསྟན་པའི་རྒྱ་མཚོ་ཞེས་བྱ་བ་འདི་དོན་དུ་གཉེར་བ་མང་པོས་ཀྱང་བསྐུལ་ཞིང་། རང་ཉིད་ཀྱང་ལེགས་བཤད་ལ་གོམས་པ་ལྷུར་བླང་བར་བྱ་བའི་ཕྱིར་དུ་སེམས་དཔའ་ཆེན་པོ་ནམ་མཁའ་འོད་ཟེར་པ་དང་། འཇམ་དཔའི་རྡོ་རྗེ་རིན་ཆེན་བསོད་ནམས་འཕེལ་ལ་སོགས་པའི་བླ་མ་དམ་པ་མཁྱེན་བརྩེ་ནུས་པའི་ཡོན་ཏན་རིན་པོ་ཆེ་མཐའ་ཡས་པ་ལ་དབང་འབྱོར་བ་དུ་མས་རྗེས་སུ་བཟུང་བའི་དགེ་སློང་ལོ་ཙཱ་བ་ཤེས་རབ་རིན་ཆེན་རྒྱལ་མཚན་དཔལ་བཟང་པོས་ཐམས་ཅད་འདུལ་གྱི་ལོ་ཁྲུམས་ཀྱི་ཟླ་བའི་དཀར་ཕྱོགས་ཀྱི་རྫོགས་པ་གསུམ་པ་ལ་དགེ་འཕེལ་ཆོས་འཁོར་སྒང་དུ་ལེགས་པར་སྦྱར་བ་རྫོགས་སོ།།།། འདིས་ཀྱང་བསྟན་པ་རིན་པོ་ཆེ་སྤྱི་སྒོས་མཐའ་དག་དར་ཞིང་རྒྱས་པར་གྱུར་ཅིག།།། མེས་པོའི་ཤུལ་བཞག་ལས། སྟག་ཚང་ལོ་ཙཱ་བ་ཤེས་རབ་རིན་ཆེན་གྱི་བཀའ་འབུམ།གཞན་དུས་ཀྱྀ་འཁོར་ལོའི་སྤྱི་དོན་བསྟན་པའི་རྒྱ་མཚོ།
-- --